Opinjoni tal-Kumitat Ekonomiku u Soċjali Ewropew dwar “L-applikazzjoni tal-Patt Globali għal Migrazzjoni Sikura, Ordnata u Regolari bbażata fuq il-valuri tal-UE”

(opinjoni fuq inizjattiva proprja)

(2020/C 14/02)

Relatur: José Antonio MORENO DÍAZ

Deċiżjoni tal-Assemblea Plenarja 24.1.2019 Bażi legali Artikolu 32(2) Sezzjoni kompetenti Sezzjoni għall-Impjiegi, l-Affarijiet Soċjali u ċ-Ċittadinanza Adottata fis-sezzjoni 8.7.2019 Adottata fis-sessjoni plenarja 25.9.2019 Sessjoni plenarja nru 546 Riżultat tal-votazzjoni (favur/kontra/astensjonijiet) 138/3/8

1. Konklużjonijiet u rakkomandazzjonijiet

1.1. Il-KESE jinnota n-nuqqas ta’ progress biex tinkiseb politika komuni tal-UE dwar il-migrazzjoni: dan idgħajjef is-solidarjetà bejn l-Istati Membri u fl-istess ħin jolqot it-twettiq dovut tar-responsabbiltajiet skont il-liġi internazzjonali.

1.2. In-Nazzjonijiet Uniti jassumu li l-ġestjoni tal-migrazzjoni teħtieġ approċċ multilaterali: il-Patt Globali tan-Nazzjonijiet Uniti ( 1 ) għal Migrazzjoni Sikura, Ordnata u Regolari huwa ftehim li jiġbor xi linji ta’ prijorità għad-djalogu u l-ġestjoni globali dwar kwistjonijiet ta’ migrazzjoni.

1.3. Il-kontenut tal-Patt jaqbel perfettament mal-Artikolu 2 tat-Trattat tal-Unjoni Ewropea, li jinkludi – bħala valuri prinċipali – ir-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jagħmlu parti minn minoranzi.

1.4. Il-KESE jinnota li l-Patt ipoġġi l-kwistjoni tal-migrazzjoni u l-asil f’kamp ta’ applikazzjoni internazzjonali u b’natura multilaterali, bil-għan li jippromovi kollaborazzjoni u djalogu akbar bejn il-pajjiżi ta’ oriġini, destinazzjoni u transitu tal-flussi migratorji, sabiex tiġi promossa migrazzjoni ordnata, sikura u regolari.

1.5. Il-KESE jfakkar li l-Patt Globali huwa strument mhux vinkolanti li ma joħloq l-ebda obbligazzjoni ġdida għall-Istati Membri tal-UE, u li l-kontenut tiegħu jiżviluppa kompletament il-prinċipji u l-valuri tal-Unjoni Ewropea.

1.6. Il-KESE jiddispjaċih li l-Patt ma ġiex adottat mill-Istati Membri kollha u jqis li kienet tkun opportunità eċċellenti biex isir progress sabiex tiġi stabbilita vuċi unika tal-UE dwar il-migrazzjoni fix-xena globali. Il-KESE għalhekk iqis meħtieġ li l-Istati Membri kollha tal-UE jirratifikaw dan il-Patt, u fl-istess ħin jirrakkomanda li l-UE tispjega u tiżviluppa l-objettivi tal-Patt permezz ta’ mekkaniżmi adatt. Il-KESE huwa tal-fehma li jkun interessanti li jiġu eżaminati l-possibbiltajiet ta’ parteċipazzjoni fil-proċess tal-konsultazzjonijiet u n-negozjati intergovernattivi li jwasslu għall-iżvilupp tal-Forum Internazzjonali dwar ir-Rieżami tal-Migrazzjoni (International Migration Review Forum (IMRF)) u, b’rabta ma’ dan, li jkun l-istrument tan-Nazzjonijiet Uniti għall-monitoraġġ tal-Patt Dinji.

1.7. Il-KESE jirrikonoxxi l-isforz taċ-ċittadini, l-imsieħba soċjali u l-organizzazzjonijiet tas-soċjetà ċivili tal-UE li, permezz tal-impenn u l-attivitajiet tagħhom, urew li l-valuri tal-UE u, għalhekk, l-objettivi tal-Patt jiġu ssodisfati b’mod effettiv.

1.8. Il-KESE jtenni t-tħassib tiegħu li l-forzi politiċi tal-lemin estrem qed jippruvaw idawru l-fenomenu tal-migrazzjoni f’problema li toħloq tensjoni u tħeġġeġ id-diskorsi ta’ mibegħda, waqt li joħolqu UE aktar diviża u kkonfrontata li ma tkunx kapaċi toffri proposti adegwati.

2. Sfond

2.1. F’Diċembru 2018, ġie adottat f’Marrakech il-Patt Globali għal Migrazzjoni Sikura, Ordnata u Regolari (minn hawn ’il quddiem, il-Patt Globali).

2.2. Il-Patt Globali huwa ftehim mhux vinkolanti li jfittex li jidentifika kwistjonijiet ewlenin fil-ġestjoni tal-fenomenu tal-migrazzjoni, kemm għall-pajjiżi ta’ oriġini kif ukoll ta’ transitu u destinazzjoni, u jfittex li jniedi dibattitu globali kostruttiv u realistiku dwar il-governanza multilaterali tal-migrazzjonijiet.

2.3. Il-Patt Globali jinbet minn żewġ inizjattivi preċedenti: minn naħa, hemm l-Aġenda 2030 għall-Iżvilupp Sostenibbli, li l-Istati Membri approvaw u li għandha approċċ strateġiku komuni ( 2 ) . Min-naħa l-oħra, insibu d-“Dikjarazzjoni ta’ New York dwar il-Migranti u r-Refuġjati”, li tirrifletti r-rieda politika tal-mexxejja tad-dinja biex isalvaw il-ħajjiet, jipproteġu d-drittijiet tal-bniedem u jikkondividu r-responsabbiltajiet tal-ġestjoni tal-migrazzjoni fil-livell globali u approvata mill-Istati Membri kollha.

2.4. Il-Patt ġie adottat minn 164 pajjiż f’Marrakech fl-10 ta’ Diċembru 2018, u ġie approvat mill-Assemblea Ġenerali tan-Nazzjonijiet Uniti fid-19 ta’ Diċembru tal-istess sena, b’152 vot favur, 12-il astensjoni u 5 voti kontra (ir-Repubblika Ċeka, l-Ungerija, l-Iżrael, il-Polonja u l-Istati Uniti tal-Amerika).

2.5. Il-ħidma ta’ żvilupp tal-Patt tan-NU tikkonsisti f’li jitkompla jinħoloq Netwerk Globali għall-Migrazzjoni u li kull erba’ snin jinżamm l-Forum Internazzjonali dwar il-Migrazzjoni, li l-ewwel sessjoni tiegħu ser issir fl-2022.

3. Il-qafas legali tal-UE u l-ħidma tal-KESE dwar il-migrazzjoni

3.1. L-Artikolu 2 tat-Trattat dwar l-Unjoni Ewropea jistipula li, “l-Unjoni hija bbażata fuq il-valuri tar-rispett għad-dinjità tal-bniedem, il-libertà, id-demokrazija, l-ugwaljanza, l-istat tad-dritt u r-rispett għad-drittijiet tal-bniedem, inklużi d-drittijiet ta’ persuni li jagħmlu parti minn minoranzi. Dawn il-valuri huma komuni għall-Istati Membri f’soċjetà fejn jipprevalu l-pluraliżmu, in-nondiskriminazzjoni, it-tolleranza, il-ġustizzja, is-solidarjetà u l-ugwaljanza bejn in-nisa u l-irġiel.”

3.2. F’Marzu 2018, il-Kummissjoni Ewropea ppreżentat Proposta għal Deċiżjoni lill-Kunsill għall-approvazzjoni tal-Patt ( 3 ) , billi kienet tal-fehma li dan kien jaqbel mal-progress tal-Unjoni Ewropea dwar l-immigrazzjoni u l-asil.

3.3. Fil-Proposta għal Deċiżjoni, il-Kummissjoni tfakkar li l-Patt jistabbilixxi lista ta’ għanijiet komuni għal migrazzjoni sikura, ordnata u regolari, u li dan ma joħloq l-ebda obbligu legali skont il-liġi nazzjonali jew internazzjonali, u lanqas ma huwa l-iskop tiegħu li jagħmel hekk.

3.4. Il-KESE dejjem esprima “ideat b’saħħithom” rigward il-kunsiderazzjoni tal-migrazzjoni bħala fenomenu normali fl-istorja u l-iżvilupp tal-bniedem, kif ukoll il-ħtieġa li l-flussi migratorji lejn l-UE jiġu ġestiti b’mod legali, effiċjenti, ordnat u sikur, kemm jekk ikunu għal raġunijiet ekonomiċi kif ukoll għal raġunijiet ta’ protezzjoni internazzjonali.

3.5. F’konformità mat-trawwim ta’ dibattitu miftuħ, kostruttiv u multidixxiplinari, il-KESE ilu jiżviluppa l-Forum Ewropew dwar il-Migrazzjoni sa mill-2015, bħala lok fejn kemm l-organizzazzjonijiet tas-soċjetà ċivili kif ukoll l-istituzzjonijiet tal-UE u atturi politiċi tal-Istati Membri tal-UE f’livelli differenti jiltaqgħu biex jiddiskutu l-migrazzjoni ( 4 )

3.6. Barra minn hekk, tul dawn l-aħħar snin, il-KESE kien fuq quddiem nett fit-tħejjija ta’ Opinjonijiet dwar il-kwistjoni tal-migrazzjoni ( 5 )

3.7. Min-naħa tagħha, il-Kummissjoni Ewropea, permezz tal-Aġenda Ewropea dwar il-Migrazzjoni tal-2015, ippruvat ittejjeb il-qafas regolatorju kemm tal-migrazzjoni ekonomika kif ukoll tal-protezzjoni internazzjonali, iżda ġiet opposta bil-kbir mill-Kunsill – li impedixxa l-iżvilupp ta’ strumenti ġodda – u ffaċċjat ostakli partikolari minn xi Stati Membri f’dan ir-rigward.

3.8. Fi kwalunkwe każ, ir-rendikont ta’ dak li nkiseb mill-2015 huwa frustranti u għandu jirrikjedi riflessjoni kostruttiva, billi sar biss progress fis-sens tas-soltu ta’ trażżin tal-immigrazzjoni irregolari, il-prosekuzzjoni ta’ netwerks tat-traffiku u l-imblukkar tal-fruntieri.

4. Il-pożizzjoni tal-KESE dwar il-kontenut tal-Patt Globali

4.1. Fil-preambolu tal-Patt, huwa ddikjarat li r-refuġjati u l-migranti għandhom id-dritt għall-istess drittijiet tal-bniedem universali u l-libertajiet fundamentali, li għandhom jiġu rrispettati, protetti u sodisfati f’kull mument.

4.2. Il-Patt jirrikonoxxi li r-rispett għall-istat tad-dritt, il-garanziji proċedurali u l-aċċess għall-ġustizzja huma fundamentali għall-aspetti kollha tal-governanza tal-migrazzjoni. Dan ifisser li l-Istat u l-istituzzjonijiet u l-entitajiet pubbliċi u privati, kif ukoll il-persuni nfushom, huma soġġetti għal liġijiet li huma mxandra pubblikament, infurzati bl-istess mod u applikati b’indipendenza, u li huma kompatibbli mal-liġi internazzjonali.

4.3. Il-Patt Globali jinkludi 23 objettiv għal migrazzjoni ordnata, sikura u regolari, u jiddikjara f’bosta okkażjonijiet li kollha kemm huma għandhom jiġu żviluppati skont il-kompetenzi u r-rieda tal-Istati.

4.4. L-1 objettiv huwa “Niġbru u nużaw data preċiża u diżaggregata biex infasslu politiki bbażati fuq l-evidenza”. Il-KESE jinnota li l-Eurostat għandu l-għan li jiġbor id-data biex jiffaċilita l-għarfien tar-realtà Ewropea u l-paragun bejn l-Istati Membri, bil-għan li tittejjeb il-kwalità tal-azzjonijiet pubbliċi ( 6 )

4.5. It-2 objettiv huwa “Nimminimizzaw il-fatturi avversi u strutturali li jġiegħlu lin-nies jitilqu mill-pajjiż ta’ oriġini tagħhom”, li jorbot mal-għanijiet tal-Programm ta’ The Hague tal-2004 u tal-Fond Fiduċjarju tal-UE għall-Afrika 2015, li fihom l-Unjoni Ewropea enfasizzat il-ħtieġa li tiġi stabbilita politika komprensiva dwar l-immigrazzjoni, li tkopri l-istadji kollha tagħha u li “tindirizza l-kawżi fundamentali tal-migrazzjoni” ( 7 ) fost kwistjonijiet oħra.

4.6. It-3 objettiv huwa “Nipprovdu informazzjoni preċiża u f’waqtha fl-istadji kollha tal-migrazzjoni”. Il-KESE jfakkar fil-ħidma tal-Kummissjoni Ewropea biex tiżviluppa rotot ta’ migrazzjoni regolari, permezz ta’ proġetti pilota ( 8 ) ; u biex tinforma u tqajjem kuxjenza dwar ir-riskji tar-rotot irregolari ( 9 ) , speċjalment għall-migranti l-aktar vulnerabbli.

4.7. Ir-4 objettiv huwa “Niżguraw li l-migranti kollha jkollhom prova tal-identità legali u tad-dokumentazzjoni adegwata tagħhom”. Il-KESE jinnota li l-Artikolu 79(2)(a) tat-TFUE jipprevedi l-adozzjoni ta’ strumenti li jistabbilixxu “l-istandards dwar il-ħruġ minn Stati Membri ta’ viżi u permessi ta’ residenza għal żmien twil”, u li l-aċċess għaż-żona Schengen ifisser li jkun hemm aċċess għad-dokumentazzjoni meħtieġa.

4.8. Il-5 objettiv huwa “Inżidu d-disponibbiltà u l-flessibilità tar-rotot ta’ migrazzjoni regolari”. F’dan is-sens, il-KESE jħeġġeġ lill-Kummissjoni biex iżżid l-intensità fl-iżvilupp ta’ rotot regolari, li wħud minnhom ġew indikati fl-aħħar dibattitu tal-Istat tal-Unjoni Ewropea ( 10 )

4.9. Is-6 objettiv huwa “Niffaċilitaw ir-reklutaġġ ekwu u etiku u nissalvagwardjaw il-kundizzjonijiet li jiggarantixxu xogħol deċenti”. Il-KESE saħaq f’bosta okkażjonijiet, f’konformità mal-konvenzjonijiet fundamentali tal-Organizzazzjoni Internazzjonali tax-Xogħol u mal-Għanijiet ta’ Żvilupp Sostenibbli (SDGs), l-importanza ta’ xogħol deċenti u aċċess għalih mill-popolazzjoni barranija ta’ ħaddiema ( 11 )

4.10. Is-7 objettiv huwa “Nindirizzaw u nnaqqsu l-vulnerabbiltajiet fil-migrazzjoni”. Għal darb’oħra, il-KESE jiġbed l-attenzjoni għall-prinċipji ta’ gwida stabbiliti fl-Artikolu 2 tat-TUE, u l-għan tal-politika dwar l-immigrazzjoni u l-asil komuni biex jitnaqqsu l-vulnerabbiltajiet tal-migranti, tal-minorenni jew ta’ dawk li qed ifittxu protezzjoni internazzjonali ( 12 )

4.11. It-8 objettiv huwa “Insalvaw il-ħajjiet u nimplimentaw inizjattivi internazzjonali kkoordinati dwar migranti nieqsa”. Il-KESE jiddispjaċih dwar l-attitudni ta’ xi Stati Membri fir-rigward tas-salvataġġ tan-nawfraganti u jfakkar fl-impenn tal-Istati Membri li jirrispettaw il-liġi internazzjonali tal-baħar dwar is-salvataġġ marittimu u l-assistenza lin-nawfraganti u fl-operazzjonijiet imwettqa mill-UE għal dak il-għan. Il-KESE jixtieq ukoll jenfasizza l-ħidma tal-individwi u l-organizzazzjonijiet li jgħinu u jsalvaw il-ħajjiet, xi kultant anke minkejja t-theddid u l-kriminalizzazzjoni imposti minn ċerti gvernijiet tal-UE ( 13 )

4.12. Id-9 objettiv huwa “Insaħħu r-rispons transnazzjonali għall-faċilitazzjoni ta’ dħul klandestin ta’ migranti”. Il-KESE jfakkar li dan huwa għan tad-“Direttiva dwar l-Għajnuna” ( 14 ) (għalkemm jiddispjaċih li l-eċċezzjoni għall-għajnuna umanitarja prevista mid-Direttiva ma ġietx trasposta biżżejjed) u tal-Pjan ta’ Azzjoni tal-UE kontra t-traffikar tal-migranti.

4.13. L-10 objettiv huwa “Nipprevjenu, niġġieldu u neqirdu t-traffikar ta’ persuni fil-kuntest tal-migrazzjoni internazzjonali”. Il-KESE jinnota li din hija prijorità ( 15 ) , li tinvolvi wkoll lill-EUROPOL u li sejset operazzjonijiet (li jistgħu jittejbu), bħall-EUNAVFOR MED Operazzjoni SOPHIA.

4.14. Il-11-il objettiv huwa “Nimmaniġġjaw il-fruntieri b’mod integrat, sigur u kkoordinat”. Il-KESE jinnota li dan huwa wieħed mill-għanijiet ewlenin tal-Unjoni Ewropea, kif stabbilit fl-Artikolu 67 tat-TFUE.

4.15. It-12-il objettiv huwa “Inżidu ċ-ċertezza u l-prevedibbiltà tal-proċeduri tal-migrazzjoni għall-verifikazzjoni, l-evalwazzjoni u r-riferiment xierqa. Il-KESE jfakkar li din hija waħda mill-missjonijiet tal-Frontex, għalkemm jindika li l-prekawzjoni mhux dejjem fissret kapaċità aħjar għal reazzjoni politika.

4.16. It-13-il objettiv huwa “Nużaw id-detenzjoni ta’ migranti biss bħala l-aħħar għażla u nfittxu alternattivi oħra”. Il-KESE jinnota li d-Direttiva dwar ir-Ritorn ( 16 ) diġà tiddikjara li d-detenzjoni għandha tkun marbuta ma’ proċess ta’ ritorn, limitata għal ċerti ċirkostanzi, tqis garanziji bħall-kontroll ġudizzjarju, u fejn il-perjodu ta’ detenzjoni ma jistax jaqbeż is-sitt xhur ( 17 )

4.17. L-14-il objettiv huwa “Intejbu l-protezzjoni, l-assistenza u l-kooperazzjoni konsulari matul iċ-ċiklu migratorju kollu”. Il-KESE jqis li huwa neċessarju li jiġu esplorati l-possibbiltajiet miftuħa mill-inizjattiva leġislattiva tal-Parlament Ewropew dwar il-viżi umanitarji ( 18 ) , li tista’ tiftaħ il-possibbiltà għall-persuni li jkunu qed ifittxu protezzjoni internazzjonali biex japplikaw għal viża fl-ambaxxati tal-UE jew konsulati barra l-pajjiż.

4.18. Il-15-il objettiv huwa “Nipprovdu lill-migranti aċċess għal servizzi bażiċi”. Il-KESE jfakkar li l-Unjoni Ewropea ilha taħdem, mill-1999 biex tiggarantixxi trattament ġust għaċ-ċittadini ta’ pajjiżi terzi li jgħixu legalment fit-territorju tal-Istati Membri tagħha. Huwa jfakkar ukoll li rapport tal-WHO-Ewropa ( 19 ) jindika li ma hemmx saħħa pubblika jekk ma hemmx kura tas-saħħa għar-refuġjati u l-migranti.

4.19. Is-16-il objettiv huwa “Nagħtu s-setgħa lill-migranti u lis-soċjetajiet biex jiksbu l-inklużjoni sħiħa u l-koeżjoni soċjali”. Il-KESE jaqbel mal-importanza tal-inklużjoni soċjali tal-migranti fis-soċjetajiet Ewropej, li kienet prijorità għall-Unjoni Ewropea minn Tampere, u li fuqha ġew żviluppati bosta inizjattivi ewlenin, inkluż il-Pjan ta’ Azzjoni tal-2016 dwar l-integrazzjoni ta’ ċittadini ta’ pajjiżi terzi ( 20 )

4.20. Is-17-il objettiv huwa “Neliminaw il-forom kollha ta’ diskriminazzjoni u nippromovu diskors pubbliku b’bażi empirika biex nimmodifikaw il-perċezzjonijiet tal-migrazzjoni”. Il-KESE tenna f’diversi okkażjonijiet l-importanza tal-ġlieda kontra d-diskriminazzjoni fil-kampijiet ta’ applikazzjoni kollha, u l-promozzjoni ta’ azzjonijiet kontra l-ksenofobija u r-razziżmu. Ix-xogħol tal-Aġenzija għad-Drittijiet Fundamentali huwa kruċjali f’dan ir-rigward. F’rabta ma’ dan ( 21 ) , il-KESE jinsisti fuq il-ħtieġa li tiġi żviluppata narrattiva ġdida dwar il-migrazzjoni li tgħin lis-soċjetà Ewropea jidentifikawha b’mod xieraq bl-użu ta’ diskorsi pedagoġiċi u didattiċi li jeliminaw il-falsifikazzjonijiet u d-diskors ta’ mibegħda dwar il-migrazzjonijiet waqt li tħeġġeġ narrattiva ġdida f’dan ir-rigward.

4.21. It-18-il objettiv huwa “Ninvestu fl-iżvilupp tal-ħiliet u niffaċilitaw ir-rikonoxximent reċiproku tal-ħiliet, il-kwalifiki u l-kompetenzi”. Fl-adozzjoni tal-Prinċipji Bażiċi Komuni dwar l-integrazzjoni tal-migranti fl-2004 kienet diġà indikata l-importanza tal-impjiegi u l-edukazzjoni biex titħeġġeġ l-integrazzjoni tal-barranin fl-Unjoni Ewropea. Ir-rikonoxximent tal-esperjenza, il-kwalifiki u l-ħiliet huwa kruċjali f’dan ir-rigward, u l-KESE jqis li huwa essenzjali li jsir progress biex il-barranin jiġu inklużi fil-proċeduri ta’ rikonoxximent u approvazzjoni tal-Unjoni Ewropea, f’konformità mal-proposti stabbiliti mill-Kunsill Ewropew għar-Refuġjati u l-Eżiljati (ECRE) fir-rapport tiegħu tal-2007 ( 22 )

4.22. Id-19-il objettiv huwa “Noħolqu l-kundizzjonijiet meħtieġa sabiex il-migranti u d-dijaspori jkunu jistgħu jikkontribwixxu bis-sħiħ għall-iżvilupp sostenibbli fil-pajjiżi kollha”. Tul dawn l-aħħar snin, il-Kummissjoni Ewropea rrikonoxxiet ir-rwol tad-dijaspori fir-rwol tagħhom bħala rabta bejn ir-realtà Ewropea u dik tal-pajjiżi ta’ oriġini tagħhom. Dawn ġew inklużi fl-aħħar sejħa tal-Fond għall-Asil, il-Migrazzjoni u l-Integrazzjoni, speċjalment bħala interlokuturi kredibbli biex jitkellmu dwar il-vjaġġi migratorji mis-sors. Il-KESE jemmen li l-potenzjal tad-dijaspori jista’ jiġi esplorat aktar, billi jittieħed vantaġġ mill-opportunitajiet kondiviżi maħluqa minnhom ( 23 )

4.23. L-20 objettiv huwa “Nippromovu t-trasferimenti tar-rimessi aktar mgħaġġla, siguri u ekonomiċi u nippromovu l-inklużjoni finanzjarja tal-migranti”. Kemm f’termini ta’ integrazzjoni finanzjarja tal-barranin residenti fil-pajjiżi tal-UE kif ukoll fit-tisħiħ finanzjarju tal-pajjiżi ġirien, l-UE taħdem għall-inklużjoni finanzjarja ( 24 ) . Il-KESE jqis li huwa essenzjali li titkompla tiġi garantita l-ugwaljanza f’dan il-qasam għall-popolazzjoni ta’ residenti barranin, u li r-rwol tal-pagamenti jiġi ffaċilitat biex jiggarantixxi l-impatt pożittiv tagħhom kemm fid-destinazzjoni kif ukoll fl-oriġini, kif ġie indikat ukoll mill-Bank Ewropew tal-Investiment ( 25 )

4.24. Il-21 objettiv huwa “Nikkollaboraw biex niffaċilitaw ir-ritorn u l-ammissjoni mill-ġdid f’kundizzjonijiet ta’ sigurtà u dinjità, kif ukoll l-integrazzjoni mill-ġdid sostenibbli”. Politiki ta’ ritorn u ammissjoni mill-ġdid huma kruċjali fl-iżvilupp tal-politika komuni dwar l-immigrazzjoni. Il-KESE jixtieq ifakkar dwar il-bżonn li dejjem niżguraw li dawn l-istrumenti jiġu żviluppati, kif stabbilit fil-leġislazzjoni Ewropea, bl-akbar rispett għall-garanziji individwali u proċedurali. Min-naħa tiegħu, il-KESE jtenni l-ħtieġa li tiġi ffaċilitata l-integrazzjoni mill-ġdid b’mod sigur u dinjituż, kif stabbilit fl-Inizjattiva konġunta UE-IOM dwar il-protezzjoni u l-integrazzjoni mill-ġdid tal-migranti ( 26 )

4.25. It-22 objettiv huwa “Nistabbilixxu mekkaniżmi għall-portabbiltà tas-sigurtà soċjali u l-benefiċċji akkwistati”, qasam li fih kien hemm ħidma intensiva mill-perspettiva intrakomunitarja. Il-KESE jqis li huwa essenzjali li jkompli jsir progress f’dawn l-oqsma relatati mal-portabbiltà tad-drittijiet li jiggarantixxu mobbiltà aktar sikura, u li jiġu esplorati inizjattivi bħall-Ftehim Multilaterali Ibero-Amerikan tas-Sigurtà Soċjali ( 27 ) li fih huma involuti l-Istati Membri, bħal Spanja u l-Portugall.

4.26. It-23 objettiv huwa “Insaħħu l-kooperazzjoni internazzjonali u l-alleanzi globali għal migrazzjoni sikura, ordnata u regolari”, li kien pilastru sostanzjali tal-politika Ewropea dwar l-immigrazzjoni u l-asil mill-bidu tagħha.

Brussell, il-25 ta’ Settembru 2019. Il-President tal-Kumitat Ekonomiku u Soċjali Ewropew Luca JAHIER

(1) Riżoluzzjoni tan-NU 73/195.

(2) COM(2016) 0739 final.

(3) COM(2018) 167 final.

(4) Fl-2015, il-Forum Ewropew dwar il-Migrazzjoni indirizza l-ġestjoni tal-flussi mħallta ta’ wasliet fil-Mediterran, fl-2016 il-migrazzjoni u l-integrazzjoni tax-xogħol, fl-2017 l-aċċess tal-migranti fl-UE għal drittijiet u servizzi, u fl-2018 l-integrazzjoni tal-migranti fis-suq tax-xogħol. F’April 2019, il-kwistjoni indirizzata kienet kif jiġu żgurati rotot ta’ migrazzjoni legali u sikuri lejn l-UE.

(5) ĠU C 62, 15.2.2019, p. 184; ĠU C 125, 21.4.2017, p. 40; ĠU C 75, 10.3.2017, p. 97; ĠU C 34, 2.2.2017, p. 144; ĠU C 75, 10.3.2017, p. 75; ĠU C 264, 20.7.2016, p. 19 u ĠU C 71, 24.2.2016, p. 46

(6) Eurostat – Statistika dwar il-migrazzjoni u l-popolazzjoni tal-migranti.

(7) ĠU C 53, 3.3.2005, p. 1 (mhux disponibbli bil-Malti)

(8) COM(2017) 558 final.

(9) COM(2017) 558 final.

(10) KE – L-Istat tal-Unjoni 2018 – Titjib fir-rotot siguri u legali lejn l-Ewropa

(11) Pereżempju, l-Opinjoni tal-KESE dwar “L-objettivi għal wara l-2015 fir-reġjun Ewro-Mediterranju” (ĠU C 383, 17.11.2015, p. 44).

(12) COM(2015) 240 final

(13) Ara http://www.europarl.europa.eu/RegData/etudes/STUD/2016/536490/IPOL_STU(2016)536490_EN.pdf u http://www.europarl.europa.eu/RegData/etudes/STUD/2018/608838/IPOL_STU(2018)608838_EN.pdf (mhux disponibbli bil-Malti)

(14) Direttiva 2002/90/KE tal-Kunsill, tat-28.11.2002.

(15) “The EU’s global engagement to counter human smuggling and trafficking networks” (L-impenn globali tal-UE biex tiġġieled in-netwerks tad-dħul klandestin u t-traffikar tal-persuni), Marzu 2019 (mhux disponibbli bil-Malti).

(16) ĠU L 348, 24.12.2008, p. 98.

(17) ĠU C 159, 10.5.2019, p. 53.

(18) 2018/2271 (INL) “Viżi umanitarji”.

(19) Organizzazzjoni Dinjija tas-Saħħa — Report on the health of refugees and migrants in the WHO European Region. (Rapport dwar is-saħħa tar-refuġjati u tal-migranti) mhux disponibbli bil-Malti.

(20) COM(2016) 377 final.

(21) ĠU C 110, 22.3.2019, p. 1.

(22) Ara https://www.ecre.org/wp-content/uploads/2016/07/ECRE-Submission-in-response-to-the-European-Commission-s-Green-Paper-on-the-Future-of-the-CEAS_September-2007.pdf, COM(2007) 301 final. Dan is-suġġett diġà ġie indikat f’COM (2016) 377 final.

(23) Publikazzjonijiet tal-UE “How West African migrants engage with migration information en-route to Europe” (mhux disponibbli bil-Malti).

(24) EU initiative on financial inclusion (Inizjattiva tal-UE dwar l-inklużjoni finanzjarja) (mhux disponibbli bil-Malti).

(25) FEMIP — Study on improving the efficiency of workers' remittances in Mediterranean countries (Studju sabiex tittejjeb l-effiċjenza tal-pagamenti tal-ħaddiema fil-pajjiżi tal-Mediterran) (mhux disponibbli bil-Malti).

(26) EU-IOM joint initiative for migrant protection and reintegration (Inizjattiva konġunta UE-IOM għall-protezzjoni u l-integrazzjoni mill-ġdid tal-migranti).

(27) OISS — Ftehim Multilaterali Ibero-Amerikan dwar is-Sigurtà Soċjali (mhux disponibbli bil-Malti).